དོན་དམ་དུ་དོན་དངོས་ཀྱི་འཚོ་བའི་ཁྲོན་ན་ཐང་ལོ་ལ་དགའ་ས་འདི་ཞེས་མཛུབ་གུ་བཙུགས་ཆོག་པའི་མོ་གསར་ཞིག་ཁྱོན་ནས་མེད་པ་འདྲ།གཞན་གྱིས་བལྟས་ཚོད་དུ་ཁོ་ལ་ཆེས་མཁོ་བ་ནི་སྐྱིད་སྡུག་མཉམ་མྱོང་གི་བཟའ་ཟླ་ཞིག་བཙལ་རྒྱུ་དེ་ཡིན་མོད།ཁོ་རང་ཉིད་ཀྱི་ལྟ་བ་ལ་རིག་པ་ནངས་བར་འཆི་ཡང་བསླབ་རྒྱུ་དེ་ཁོ་ན་ཡིན་པ་དེ་རེད་།འོན་ཀྱང་།ཁོའི་འདོད་ཚུལ་དེ་མི་གཅིག་གིས་ཀྱང་ཧ་མི་གོ་ལ་བདེན་པའི་རྒྱབ་སྐྱོར་མཁན་གཅིག་ཀྱང་མེད་པ་མ་ཟད།ཐ་ན་དེ་ལས་ལྡོག་ཏེ་རྣམ་དོགས་ཟ་མཁན་དང་ངན་སྨྲས་བྱེད་པའི་གླེག་ཕྱོགས་ཀྱང་མང་པོ་ཞིག་མི་འདོད་བཞིན་དུ་ཐོན་གྱི་ཡོད།ཁོས་ཇི་ལྟར་རང་གི་དགའ་སྐྱོ་ཆགས་སྡང་དང་འདོད་འདུན་ཆགས་སྲེད་སོགས་རང་གི་སེམས་སུ་ཆུ་འཁྱག་ཕོར་བ་གང་མིད་པ་ལྟར་བསྡུས་ཡོད་པ་དེ་ཆུང་གྲོགས་དམ་པ་འདྲེ་ལག་ཁོ་ནས་མ་གཏོགས་མི་ཤེས།འདྲེ་ལག་གིས་ཀྱང་ལོ་ངོ་མང་པོ་ཞིག་གི་རྗེས་ནས་ད་གཟོད་ཧ་ལས་ཤིང་ཡིད་སྐྱོ་བའི་ངང་ལན་རེར་མི་གཞན་ལ་ཧ་ཅང་གཟབ་ནན་གྱིས་ཚུལ་དུ་གླེང་ཕྱོགས་གཞན་ཞིག་བཤད་ཀྱི་ཡོད།